Nordås: – Jeg kjenner på ubehag knyttet til situasjonen i hele kroppen
RØYSE (VG) Narve Gilje Nordås (25) synes situasjonen rundt ham er absurd og ubehagelig. Lørdag vant han «Hytteplanmila» overlegent med ny pers.  – Det er et solid gjennomført løp og det er godt å ta med seg inn i resten av grunntreningsperioden, sier Nordås. Han vant det 10 kilometer lange løpet med persen 27.58 – en forbedring på 20 sekunder. Jakob Ingebrigtsen innehar rekorden på Hytteplanmila med 27.54 fra 2019. Nordås, som tok VM-bronse på 1500 meter i sommer, trenes av Gjert Ingebrigtsen. Og det har stormet rundt Gjert Ingebrigtsen og norsk friidrett den siste tiden.  Dette er bakgrunnen: Underveis i Hytteplanmila slet Narve Gilje Nordås med å styre tankene.  – Mens jeg springer alene i front, så begynte jeg plutselig å tenke på det underveis, sier Nordås. – Hva tenker du på da? – Da tenker jeg på påstandene som har kommet og de beslutningene jeg har tatt. Og hele veien må du ta innover deg inntrykk du har hatt. Så ser du tilbake på ting du har opplevd de siste ni årene i retroperspektiv. Han varsler en større uttalelse snart.  – Hva sier du til de som mener at Gjert Ingebrigtsen bør slutte som trener? – Det er en påstand de har, men mye av det de mener baserer seg på ting de tror. Det er ingen som vet noe. Det blir påstand mot påstand. Jeg vil prøve å nyansere bildet, fortelle det jeg har sett. Det er planen å komme med en endelig kommentar til det som har skjedd, sier Nordås. – Kjente du til påstandene fra brødrene Ingebrigtsen i forkant av at de ble publisert? Har du hatt samtaler med dem om det? – Det kommer jeg tilbake til i den endelige kommentaren, der vil jeg komme tilbake til alt det. – Hva vil du ha frem i uttalelsen? – Jeg har trent med Gjert og Ingebrigtsen-brødrene fra 2014 til 2022. De siste to årene har jeg trent med Gjert alene. Jeg har sett og hørt mye, mens det er mye jeg ikke har sett og hørt. Jeg vil bare fortelle hele mitt perspektiv og min fulle, hele sannhet. – Det er tøft, men du står i det. Du må sørge for rettferdighet, uansett om sannheten gagner deg eller ikke. Jeg vil bare at sannheten kommer frem og at påstander ikke står usagt, særlig om de ikke er sanne. – Er hele situasjonen absurd å stå i? – Ja, jeg synes det. Hadde du sagt dette for to år siden, ville jeg ikke trodd på det. – Hvordan vil du beskrive situasjonen? – Det er ubehagelig. Jeg kjenner på ubehag knyttet til situasjonen i hele kroppen.  – Hvordan opplever du pågangen fra media? – Det er slitsomt, men media er media og skal ha klikk. Jeg er jærbu og sier det jeg føler og mener, sånn vil det alltid være. Men av og til kan man holde meningene inne til man vet mer. Fremover vil jeg kanskje være mindre bastant og skråsikker i mine utsagn. – Hvordan har det vært å lese overskrifter om Gjert de siste dagene? – Det kom som et sjokk å se det publisert i media. Det var vondt å se, og kom som et sjokk. – Har du hatt noe kontakt med Jakob, Henrik eller Filip? – Nei. – Har du planer om det? – Vanskelig å si, jeg må se hva de står for og ønsker, men jeg vil ikke presse meg på.
Narve Gilje Nordås vant «Hytteplanmila» med ny pers: 27.58. Han trenes av Gjert Ingebrigtsen Nordås sier situasjonen rundt ham er absurd og ubehagelig Nordås varsler en større uttalelse og sin historie om hvordan han ser påstandene som er kommet mot Gjert Ingebrigtsen Nordås sier det var et sjokk å lese påstandene Ingebrigtsen-brødrene kom med mot pappa Gjert. 